  Майя Бывальцева Удмуртиысь лэсьтӥськонъя, архитектурая но улон инты политикая министерствоен кивалтоз Иван Ястреб. Туннэ, 7-тӥ коньывуонэ, ортчем пресс-конференциын со сярысь вераз элькун кивалтэтлэн тӧроез Ярослав Семёнов.   Выль кивалтӥсь ужоскетъёссэ быдэсъяны кутскоз 12-тӥ коньвуонысен. Тодэ вайытом, 2014-тӥ арысен удысэтэн кивалтӥз Иван Новиков. Нялтас вераса, кивалтэтлэн 2018-тӥ арын 1-тӥ толшоре ужаны кутскись выль ёзсӧзнэтаз лэсьтӥськонъя, архитектурая но улон инты политикая министерствоез но дыкужымъя, жилищно-коммунальной возёсъя но тарифъёсты кун ласянь радъянъя министерствоез огазеяны чакламын. 6-тӥ коньывуонэ Удмуртилэн тӧроез Александр Бречалов элькунысь дышетонъя но тодосъя министрлэсь ужзэ быдэсъясе Светлана Болотниковаез юнматон сярысь пуктэтэз кинюртӥз. 3-тӥ коньывуонэ тодмо луиз, мерлык политикая министерствоен Татьяна Чуракова кивалтоз, нош лулчеберетъя но туризмъя министрлэн интыяз Владимир Соловьёв ик кылёз шуыса. ВАТСАН Иван Владимирович Ястреб  Вордӥськемын Алма-Атаын 29-тӥ куарусёнэ 1988-тӥ арын. 2011-тӥ арын Белгородысь В. Г. Шухов нимо технологиосъя кун университетэз «промышленное и гражданское строительство» ӧнеръя йылпумъяз.  2008–2011 аръёсы — «ХоукКорп» огазеяськонлэн кивалтӥсез;  2011–2014 аръёсы — «Инжстрой-2» огазеяськонысь ӵектосъёсъя ёзэтлэн кивалтӥсез, ПТО-лэн кивалтӥсез;  2014–2015 аръёсы — «ИНЖСТРОЙ» огазеяськонысь ӵектосъёсъя ёзэтлэн кивалтӥсезлэн воштӥсез;  2015–2016 аръёсы — Кунлэн кулэяськонъёсызъя басьяськонъёсты но ваньбурет вузанэз чакланъя «За честные закупки» фондлэн экспертно-аналитической ёзэтысьтыз валтӥсь ӧнерчиез;  2016–2017 аръёсы — Кунлэн кулэяськонъёсызъя басьяськонъёсты но ваньбурет вузанэз чакланъя «За честные закупки» фондлэн быдэсъясь кивалтӥсезлэн экспертно-аналитической ужъя воштӥсез;  2017-тӥ арын — Удмурт Элькунысь «Управление государственной экспертизы проектов при Министерстве строительства, архитектуры и жилищной политики Удмуртской Республики» ас кожаз ужась ужъюртлэн кивалтӥсез. Тегъёс: Политика Ижкар ИванНовиков Удмуртия Лэсьтськонъяминстерство  